REPUBLIKA SRBIJA

NARODNA SKUPŠTINA

Odbor za privredu, regionalni razvoj,

trgovinu, turizam i energetiku

10 Broj 06-2/513-21

9. decembar 2021. godine

B e o g r a d

ZAPISNIK

30. SEDNICE ODBORA ZA PRIVREDU, REGIONALNI RAZVOJ, TRGOVINU, TURIZAM I ENERGETIKU, ODRŽANE 3. DECEMBRA 2021. GODINE

 Sednica je počela u 11 časova.

 Sednicom je predsedavao Veroljub Arsić, predsednik Odbora.

 Pored predsednika, sednici su prisustvovali članovi Odbora: Nenad Krstić, Vesna Stambolić, Snežana Petrović, Nataša Ljubišić, Zoran Tomić, Ivana Popović, Snežana Paunović, Vojislav Vujić i Ilija Životić.

 Sednici su prisustvovali zamenici članova Odbora: Mirela Radenković (zamenik člana Odbora Aleksandre Tomić), Branimir Jovanović (zamenik člana Odbora Jasmine Karanac) i Mladen Bošković (zamenik člana Odbora Ane Beloice).

 Sednici nisu prisustvovali članovi Odbora: Dragomir Karić, Olivera Nedeljković, Tihomir Petković i Uglješa Marković, niti njihovi zamenici.

 Sednici su, na poziv predsednika, ispred Ministarstva privrede prisustvovali: Dušan Vučković, pomoćnik ministra privrede i Vladimir Marić, direktor Zavoda za intelektualnu svojinu. Ispred Ministarstva trgovine, turizma i telekomunikacija sednici su prisustvovale Maja Sikimić v.d. pomoćnika ministra u Sektoru za bilateralnu ekonomsku saradnju i Maja Vranić, šef Odseka.

 Na predlog predsednika, Odbor je jednoglasno utvrdio sledeći

D n e v n i r e d

1. Razmatranje Predloga zakona o izmenama i dopunama Zakona o patentima u načelu, koji je podnela Vlada;
2. Razmatranje Predloga zakona o potvrđivanju Sporazuma između Vlade Republike Srbije i Vlade Mongolije o trgovinskoj i ekonomskoj saradnji, koji je podnela Vlada.

Prva tačka dnevnog reda **- Razmatranje Predloga zakona o izmenama i dopunama Zakona o patentima** u načelu.

Odbor je razmotrio Predlog zakona o izmenama i dopunama Zakona o patentima u načelu i podneo Izveštaj Narodnoj skupštini.

 U uvodnim napomenama, Dušan Vučković, pomoćnik ministra privrede, istakao je da je Ministarstvu privrede Zakonom o izmenama i dopunama Zakona o patentima, dato u nadležnost od 2020. godine pravo intelektualne svojine. Ciljevi donošenja ovog zakona su da se izvrše dodatno usklađivanja sa uredbom Evropske Unije, kojom je 2019. godine izmenjena uredba iz 2009. godine, a koja se odnosila na sertifikate o dodatnoj zaštiti po pitanju lekova i biocida. Ključne izmene ovog zakona su vezane za sertifikat o dodatnoj zaštiti, zaštiti malog patenta, izdavanje patentnog spisa u elektronskoj formi, usklađivanja sa zakonom o opštem upravnom postupku i određena preciziranja da bi se otklonile određene dileme koje su uočene u praksi kod primene zakona o patentima.

 Vladimir Marić, direktor Zavoda za intelektualnu svojinu, izneo je da je suštinska promena pravnog režima sertifikata o dodatnoj zaštiti, jer je to produžena patentna zaštita. Svako pravo intelektualne svojine i patent traje 20 godina od dana podnošenja prijave. U nekim slučajevima patent se odnosi na lek ili sredstvo za za zaštitu biljaka za koju je potrebna dozvola određenih organa, da bi bili stavljeni u promet. Nekada se na tu dozvolu čeka i više od godinu dana, a za to vreme proizvod se ne može staviti u promet. Zato je u Evropskoj Uniji, i kasnije u Americi, osnovan Institut sertifikata o dodatoj zaštiti, čime se traži da to vreme na koje se čekalo za dozvolu produži. Kada se to vreme dobije i produži, opet se dobija i monopol, što je i suština patenta. Suština izmene ovog zakona je da svi budu u istom pravnom položaju. Obrazložio je izmenu režima o zaštiti malog patenta, čime je rekao da se patentna zaštita grana na dve grane, patent i mali patent. Patent je ispitano pravo, a mali patent neispitano pravo. Kada se prijavi pronalazak, Zavod mora da ispita da li je neko pre zaštitio taj pronalazak ili ga plasirao negde u svetu. Ako je odgovor negativan, pronalazak je patent. Mali patent je drugačiji. Štiti se pronalazak, ali se ne ispituje ni novost, ni inventivni nivo, ni industrijska primenljivost, kao kod patenta. Zbog toga je veoma mali broj predmeta zaštite malim patentom. Dok se patentom može štititi veliki broj proizvoda, bioloških organizama, i lek i molekul i konstrukcija, malim patentom se može štititi samo konstrukcija. U svetu je zaključeno da to nije dobro rešenje, pa se zato i menja, ovim zakonom, da se i malim patentom štiti proizvod, ali ograničeno. Mogu se štititi stvari tipa čajne mešavine, hrane za snižavanje holesterola u krvi i sl. Ovim se omogućava našoj privredi da za kraće vreme i za manje novca dođe do svog prava. Treća izmena se odnosi na mogućnost izdavanja patentnog spisa u elektronskoj formi. Kada se vodi postupak, ako je sve uredu, izdaje se isprava o patentu, čime se priznaje monopol, objavljuje se u Službenom glasniku i izdaje se patentni spis. Patentni spis je zbir papira na kojima su podaci o nosiocu patenta, podaci o samom patentu, naziv pronalaska, vreme registracije i njegovo trajanje. Sada će moći da se izdaje i u digitalnoj formi. Četvrta izmena se odnosi na usklađivanje sa Zakonom o opštem upravnom postupku. Kada se upisuje patentni zapisnik u Registar patenata Zavoda za intelektualnu svojinu, po službenoj dužnosti će se tražiti određeni dokumenti (od MUP-a da lice nije osuđivano).

 U diskusiji je postavljeno pitanje koliki je rok za odgovor.

 U odgovoru na postavljeno pitanje, Vladimir Marić je rekao da je rok za odgovor na patent 18 meseci, a nakon toga je potrebno još godinu dana da se završi ceo postupak.

 U diskusiji su učestvovali Vojislav Vujić i Vladimir Marić.

 Odbor je, u skladu sa članom 155. stav 2. Poslovnika Narodne skupštine, odlučio jednoglasno da predloži Narodnoj skupštini da prihvati Predlog zakona o izmenama i dopunama Zakona o patentima, u načelu.

 Za izvestioca Odbora na sednici Narodne skupštine određen je Veroljub Arsić, predsednik Odbora.

Druga tačka dnevnog reda – **Razmatranje Predloga zakona o potvrđivanju Sporazuma između Vlade Republike Srbije i Vlade Mongolije o trgovinskoj i ekonomskoj saradnji**

 Odbor je razmotrio Predlog zakona o potvrđivanju Sporazuma između Vlade Republike Srbije i Vlade Mongolije o trgovinskoj i ekonomskoj saradnji i podneo Izveštaj Narodnoj skupštini.

 U uvodnom izlaganju Maja Sikimić, v.d. pomoćnika ministra u Sektoru za bilateralnu ekonomsku saradnju, obrazložila je Predlog zakona o trgovinskoj i ekonomskoj saradnji Srbije i Mongolije. Sporazum između Vlade Republike Srbije i Vlade Mongolije o trgovinskoj i ekonomskoj saradnji potpisan je 23. septembra 2021. godine u Njujorku. Potpisali su ga Nikola Selaković, ministar spoljnih poslova Republike Srbije i Batmunhin Batceceg, ministar spoljnih poslova Mongolije. Diplomatski odnosi između dveju zemalja su uspostavljeni 1956. godine. Ekonomska saradnja je skromna. Robna razmena je simbolična. 2019. godine je iznosila 0,9 miliona dolara, 2020. godine 0,4 miliona dolara, a od januara do oktobra tekuće godine iznosi 1,1 miliona dolara. Potpisivanjem i primenom Sporazuma između Vlade Republike Srbije i Vlade Mongolije o trgovinskoj i ekonomskoj saradnji institucionalno se reguliše bilateralna ekonomska saradnja i stvoreni su uslovi za njeno unapređenje na dugoročnim osnovama. Takođe, stvoren je i pravni osnov za formiranje Zajedničke komisije za praćenje trgovinsko-ekonomske saradnje i preduzimanje odgovarajućih aktivnosti vezanih za njeno dalje unapređenje, kao i za otklanjanje eventualnih prepreka u njenom odvijanju. Stupanjem na snagu ovog Sporazuma prestaje da važi trgovinski i platni Sporazum između Federativne Narodne Republike Jugoslavije i Mongolske Narodne Republike koji je potpisan 1958. godine. I prestaje da važi Sporazum koji je potpisan između SFRJ i Vlade Mongolske Narodne Republike o uspostavljanju međuvladinog Jugoslovensko-Mongolskog komiteta za privrednu i naučno-tehničku saradnju koji je potpisan 1974. godine.

 U diskusiji, narodni poslanik je postavila pitanje da li predstavnik Ministarstva ima detaljnije podatke o strukturi robne razmene sa Monogolijom.

 U odgovoru na postavljeno pitanje, Maja Vranić obrazložila je podatke o saradnji sa Mongolijom. Istakla je da je trgovina dveju zemalja na skromnom nivou i da je za razliku od proteklih deset godina, 2019. godine robna razmena bila blizu milion dolara, i to kao suficit za Srbiju. Napomenula je da nas sa Mongolijom vezuju dobri i tradicionalni odnosi iz ranijih vremena i da ovim sporazumom želimo da ih još više aktuelizujemo, da staru regulativu zamenimo novom i modernijom. Istakla je da sa Mongolijom nemamo uzajamne investicije. Osvrnula se na izvoz ka Mongoliji gde je istakla da izvozimo uglavnom drveni nameštaj, kotlove za centralno grejanje, kuhinjski namestaj, proizvode od drveta, električne grejače vode - bojleri, čime ovo predstavlja 85% izvoza naše zemlje ka Mongoliji. Fabrike izvoznici su Jela Jagodina, Kovač Plus, Forma Ideale, Stublina, ESD Elektronik. Plan je da se oformi telo koje bi dalo pravni okvir da se predstavnici vlada dveju zemalja sastaju i u direktnoj ili elektronskoj komunikaciji dogovaraju oko izvoza na Mongolsko tržište. Istakl je da je naša saradnja sa Mongolijom više nego skromna i da je cilj prihvatanja ovog sporazuma da se u budućnosti stvore uslovi da naša privredna razmena bude veća i bogatija.

 U diskusiji su učestvovali Veroljub Arsić, Ivana Popović i Maja Vranić.

 Odbor je, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o potvrđivanju Sporazuma između Vlade Republike Srbije i Vlade Mongolije o trgovinskoj i ekonomskoj saradnji.

 Za izvestioca Odbora na sednici Narodne skupštine određen je Veroljub Arsić, predsednik Odbora.

 Sednica je zaključena u 11 časova i 25 minuta.

 Sednica je prenošena u live stream-u i tonski snimana, a video zapis se nalazi na internet stranici Narodne skupštine.

 SEKRETAR PREDSEDNIK

 Aleksandra Balać Veroljub Arsić